Johann Strauss II

Johann Strauss II (St. Ulrich, Austria le 25 de octobre 1825 –Vienna, Austria le 3 de junio 1899) etiam cognoscite como Johann Baptist Strauss o Johann Strauss Jr. o le filio (Sohn, in germano) esseva un compositor austriac de musica classic leve, particularmente dansas e operettas. Ille componeva plus de 500 walzer, polkas, quadrillas, e altere typos de musica a ballar, e etiam plure operettas e un ballet. Durante su vita, ille esseva cognoscite como "Le rege del walzer", e contribueva grandemente al popularitate del walzer in Vienna durante le seculo 19.

Strauss nasceva in St. Ulrich (ora un parte de Neubau). Su patre esseva Johann Strauss I, etiam un compositor prominente de musica a ballar. Su patre non desirava que ille deveni un compositor, ma plus tosto un banchero. Nonobstante, su filio defiava le desiro del patre, e comenciava studiar composition con Joseph Drechsler e violino con Anton Kollman, le répétiteur de ballet del Opera Viennese. Strauss habeva duo fratres cadette, Josef e Eduard Strauss, etiam compositores del mesme genere que Johann, ben que nunquam attingente le mesme fama que lor fratre senior.

Le plus famose obras de Johann Strauss include "An der schönen blauen Donau", "Kaiser-Walzer", "Geschichten aus dem Wienerwald" le "Tritsch-Tratsch-Polka" e le "Pizzicato Polka". De su operettas, "Die Fledermaus" e "Der Zigeunerbaron" es le plus ben cognoscite.

Categoria:Gente austriac
Categoria:Compositores
Categoria:Compositores classic